సత్య యామిని

సత్య యామిని (జననం 1995 ఫిబ్రవరి 15) భారతీయ నేపథ్య గాయని. ఆమె ప్రధానంగా తెలుగు, తమిళ భాషా చిత్రాలలో పాటలు ఆలపిస్తుంది.

పాడుతా తీయగా, స్వరాభిషేకం వంటి మ్యూజిక్‌ షోలతో గుర్తింపు తెచ్చుకున్న ఆమె బాహుబలి సినిమాలో తన పాట మమతల తల్లి.. తో ప్రసిద్ధిచెందింది.

బాల్యం 
ఆమె తెలంగాణలోని హైదరాబాద్‌లో 1995 ఫిబ్రవరి 15న ప్రభాకర్, శ్రీదేవి దంపతులకు జన్మించింది. ఆమె తండ్రి ఎయిర్‌లైన్ కంపెనీలో ఉద్యోగి కాగా, తల్లి గృహిణి. చిన్నతనంలో తండ్రితో కలిసి పాటలు హమ్ చేసే సత్య 7 సంవత్సరాల వయస్సులో సంగీత ఉపాధ్యాయురాలు లతామురళి వద్ద గానంలో శిక్షణ పొందింది.

కెరీర్ 
ఆమె సరిగమప లిటిల్ చాంప్స్‌ (SaReGaMaPa)లో పాల్గొని టాప్ 5లో నిలిచింది. ఆ తర్వాత ఆమె లిటిల్ మ్యూజిషియన్స్ అకాడమీలో చేరి సంగీత ఉపాధ్యాయుడు రామాచారి వద్ద శిక్షణ తీసుకుంది. అదే సమయంలో స్వర నీరాజనం, సూపర్ సింగర్ 8 వంటి టీవీ కార్యక్రమాలలో పాల్గొన్నది. సంగీత దర్శకుడు ఎంఎం కీరవాణి ఆమె ప్రతిభకు ముగ్ధులయ్యాడు. దీంతో ఆయన టీమ్‌లో సత్య యామిని చేరి కోరస్ సింగర్‌గా గుర్తింపుతెచ్చుకుంది.

2015లో ఆమె బాహుబలి: ది బిగినింగ్ సినిమాలోని మమతల తల్లి.. పాటతో తెలుగు చలనచిత్ర పరిశ్రమలో అడుగుపెట్టింది. ఇది సంగీత ప్రియుల్ని విశేషంగా ఆకట్టుకోవడంతో వరుసపెట్టి ఆమెకు అవకాశాలు వస్తున్నాయి. బాహుబలి తర్వాత శైలజారెడ్డి అల్లుడు, అల వైకుంఠపురములో.., కొండపొలం, అఖండ, వకీల్‌సాబ్‌, రాధేశ్యామ్‌, బింబిసార, అహింస ఇలా ప్రతీసినిమాలోనూ హిట్ సాంగ్స్ ఆమె అందించింది.

పురస్కారాలు 

 2021 తమిళ చిత్రం ఎనిమి నుండి "తుమ్ తుమ్" పాటకుగానూ సత్య యామిని 10వ సౌత్ ఇండియన్ ఇంటర్నేషనల్ మూవీ అవార్డ్ అందుకుంది.

మూలాలు 

తెలుగు సినిమా నేపథ్యగాయకులు
1995 జననాలు
జీవిస్తున్న ప్రజలు
భారతీయ మహిళా గాయకులు
తెలుగు సినిమా మహిళా నేపథ్య గాయకులు
తమిళ సినిమా నేపథ్యగాయకులు